РЕГЛАМЕНТ (ЕО) № 1117/2008 НА КОМИСИЯТА
от 11 ноември 2008 година
за изменение на Регламент (ЕО) № 1973/2004 относно създаване на подробни правила за прилагането на Регламент (ЕО) № 1782/2003 на Съвета по отношение на схемите за подпомагане, посочени в дялове IV и IVa от посочения регламент и по отношение на използването на земята, която е била оставена под угар за целите на производството на суровини
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделските производители и за изменение на Регламенти (ЕИО) № 2019/93, (ЕО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (ЕО) № 1254/1999, (ЕО) № 1673/2000, (ЕИО) № 2358/71 и (ЕО) № 2529/2001 (1), и по-специално член 110б, параграф 2 и член 145, буква с), второ тире от него,
като има предвид, че:
(1)
Регламент (ЕО) № 1782/2003, изменен с Регламент (ЕО) № 637/2008 (2), определя правила за помощи, обвързани с производството на памук, в съответствие с решение на Съда С-310/04.
(2)
По-специално в дял IV, глава 10а от Регламент (ЕО) № 1782/2003 се предвижда възможност за отпускане на директна помощ за производството на памук. Следователно е необходимо да се адаптират съответните подробни правила, определени в Регламент (ЕО) № 1973/2004 на Комисията (3).
(3)
В член 110б, параграф 1 от Регламент (ЕО) № 1782/2003 се посочва, че за да може да получи помощта на хектар, земеделският стопанин трябва да засее площ с памук от одобрените сортове и да отглежда памук върху земя, одобрена от държавите-членки. Следователно следва да се определят както критериите за одобрение на земята, така и тези за одобрение на сортовете, подходящи за производство на памук.
(4)
За да получат помощта на хектар за памук, земеделските стопани трябва да засеят одобрени земи. Трябва да се създаде критерий, дефиниращ понятието „сеитба“. Определянето от държавите-членки на минимална плътност на засаждане върху тези земи, основана на почвените и климатичните условия и конкретните регионални характеристики, трябва да бъде обективен критерий за определяне дали сеитбата е извършена правилно или не.
(5)
Държавите-членки следва да одобрят междубраншовите организации за производство на памук въз основа на обективни критерии, свързани с техния мащаб и вътрешна организация. Мащабът на една междубраншова организация следва да се определя, като се отчита изискването към даракчийницата да е в състояние да поеме доставката на достатъчни количества памук с неотделени влакна.
(6)
За да се избегнат усложнения при управлението на схемата за помощи, производителят не може да е член на повече от една междубраншова организация. По същата причина, ако производител, който е член на междубраншова организация, се задължи да доставя памука, който е произвел, той може да го доставя само на даракчийница от същата организация.
(7)
Схемата за помощи за памук изисква от държавите-членки да изпратят на своите производители известна информация относно отглеждането на памук, като например одобрени сортове, обективни критерии за одобренията на земите и минималната плътност на засаждане. За да информира земеделските стопани навреме, държавата-членка трябва да им изпрати тази информация до определена дата.
(8)
Регламент (ЕО) № 1973/2004 следва да бъде съответно изменен.
(9)
Тъй като правилата, определени в дял IV, глава 10a от Регламент (ЕО) № 1782/2003 се прилагат от 1 януари 2009 г., подробните правила, които се установяват с настоящия регламент, следва да се прилагат от същата дата.
(10)
Мерките, предвидени в настоящия регламент, са в съответствие със становището на Управителния комитет за директните плащания,
ПРИЕ НАСТОЯЩИЯ РЕГЛАМЕНТ:
Член 1
Глава 17а от Регламент (ЕО) № 1973/2004 се заменя със следното:
„ГЛАВА 17А
СПЕЦИФИЧНИ ЗА КУЛТУРАТА ПЛАЩАНИЯ ЗА ПАМУК
Член 171а
Одобряване на селскостопанска земя за производство на памук
Държавите-членки установяват обективни критерии, въз основа на които се одобрява земя за специфичното за културата плащане за памук, предвидено в член 110а от Регламент (ЕО) № 1782/2003.
Тези критерии се основават на едно или няколко от следните:
а)
селскостопанската икономика на тези региони, ако памукът е основна култура;
б)
почвата и климата на въпросните площи;
в)
управлението на водите за напояване;
г)
ротационните системи и методите на култивация, които са съобразени с околната среда.
Член 171aa
Одобрение на сортове за сеитба
Държавите-членки одобряват сортове, регистрирани в Общия каталог на сортовете от земеделски растителни видове, които са адаптирани към пазарните нужди.
Член 171аб
Изисквания за избираемост
Площите, посочени в член 110б, параграф 1 от Регламент (ЕО) № 1782/2003, се засяват с минимална плътност на посевите, която се определя от държавата-членка въз основа на почвените условия и конкретните регионални характеристики, ако е необходимо.
Член 171ав
Агрономични практики
Държавите-членки имат право да установят специфични правила за агрономичните практики, които са необходими за поддържането на културите и прибирането на реколтата при обичайните условия на отглеждане.
Член 171аг
Одобряване на междубраншови организации
1. Най-късно до 31 декември всяка година държавите-членки одобряват за следващата година всяка междубраншова организация за производство на памук, подала молба да засажда памук, която:
а)
покрива обща площ от най-малко 4 000 ha, както е установено от държавата-членка, и отговаря на критериите за одобрение, определени в член 171a, и която включва най-малко една даракчийница;
б)
е приела вътрешен правилник за работа, по-специално за условията за членство и членския внос, съгласно националните и общностните правила и регламенти.
За 2009 г. обаче държавите-членки одобряват междубраншовите организации за производство на памук до 28 февруари 2009 г.
2. Ако се установи, че одобрена междубраншова организация не спазва критериите за одобрение, предвидени в параграф 1, държавата-членка оттегля одобрението, освен ако съответното неспазване на критерии не бъде коригирано в рамките на разумен срок. Ако планира да оттегли одобрението, държавата-членка съобщава това намерение на междубраншовата организация, заедно с основанията за оттегляне. Държавата-членка позволява на междубраншовата организация да представи своите наблюдения в рамките на определен период от време. В случай на оттегляне държавите-членки предвиждат прилагане на подходящи санкции.
Земеделските стопани, които са членове на одобрена междубраншова организация, чието одобрение е оттеглено в съответствие с първа алинея от настоящия параграф, губят правото на увеличаване на помощите, предвидено в член 110д, параграф 2 от Регламент (ЕО) № 1782/2003.
Член 171ад
Задължения на производителите
1. Производителят не може да бъде член на повече от една междубраншова организация.
2. Производител, който е член на дадена междубраншова организация, доставя своя памук на даракчийница, която принадлежи към същата организация.
3. Участието на производителите в одобрена междубраншова организация трябва да е основано на доброволно членство.
Член 171ае
Съобщения до производителите
1. Преди 31 януари на въпросната година държавите-членки информират производителите на памук за:
а)
одобрените сортове; сортовете, одобрени съгласно член 171аа след тази дата, трябва обаче да бъдат съобщени на производителите до 15 март същата година;
б)
критериите за одобряване на земята;
в)
минималната плътност на засаждане на памука, посочена в член 171аб;
г)
необходимите агрономични практики.
2. Ако одобрението за определен сорт бъде оттеглено, държавите-членки информират производителите не по-късно от 31 януари за целите на сеитбения сезон през следващата година.“
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 януари 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 ноември 2008 година.